Radiostasie beboet oor verkragtingslagoffer se naamŉ Radiostasie van die SABC is met R10 000 beboet nadat hulle die naam van ŉ kind wat verkrag is bekend gemaak het. Die Uitsaaiklagte­kommissie van Suid-Afrika (UKKSA) sê ŉ klag is ingedien nadat die kind se naam en van verskeie kere in Mei vanjaar op Motsweding FM uitgesaai is. Dit was deel van ŉ boodskap oor die stasie se welwillendheidsambassadeur-veldtog. Volgens die klag is luisteraars stap-vir-stap oor die verkragting ingelig terwyl daar gehoor kan word hoe ŉ meisie in die agtergrond huil. Motsweding sê die meisie se familie het toestemming gegee dat haar naam, profiel en foto’s van haar gebruik kan word vir die veldtog. Die stasie sê die gebruik van die kind se naam was ŉ oproep vir aksie en het ten doel gehad om gemeenskappe aan te moedig om iets te doen oor verkragting. UKKSA het egter bevind dat die uitsaaikode nie voorsiening maak daarvoor dat ŉ ouer of enigiemand mag toestemming gee dat ŉ kind wat verkrag is se naam bekend gemaak mag word nie.